B4-0358, 0359, 0361, 0362 και 0363/99

Ψήφισμα σχετικά με την κρίσιμη κατάσταση στη Βενετία

Το Ευρωπαϊκό Κοινοβούλιο,

A. λαμβάνοντας υπόψη την ιδιαιτερότητα της Βενετίας ως αστικού κέντρου υψηλοτάτης αρχιτεκτονικής και καλλιτεχνικής αξίας καθώς και πολυπλόκου και ευαισθήτου οικοσυστήματος λιμνοθαλάσσης, λόγοι για τους οποίους η πόλη αυτή έχει θεωρηθεί από την ΟΥΝΕΣΚΟ μνημείο της ανθρωπότητας,

Β. λαμβάνοντας υπόψη την ιδιάζουσα γεωγραφική και υδρογεωλογική κατάσταση της Βενετίας, όπου εδώ και μερικά έτη έχει επιδεινωθεί σημαντικώς το φαινόμενο της πλημμυρίδας, εξαιτίας του οποίου ορισμένες περιοχές του ιστορικού κέντρου καλύπτονται συχνά από το νερό προκαλώντας ζημίες και δυσχέρειες στους πολίτες και στις διάφορες επιχειρήσεις,

Γ. λαμβάνοντας υπόψη ότι αντιπροσωπεία της Επιτροπής Έρευνας, Τεχνολογικής Ανάπτυξης και Ενέργειας μετέβη στη Βενετία για να μελετήσει τις τεχνολογικές προοπτικές των ερευνών για το φαινόμενο της πλημμυρίδας και μπόρεσε να διαπιστώσει την κρίσιμη κατάσταση την οποία διέρχεται η πόλη,

Δ. λαμβάνοντας υπόψη ότι ο πληθυσμός της Λιμνοθαλάσσης της Βενετίας μειώνεται με αρκετά πιο γρήγορο ρυθμό από ό,τι σε οιαδήποτε άλλη ευρωπαϊκή πόλη, σε βαθμό που οι κάτοικοι της Βενετίας, οι οποίοι το 1951 ήσαν 171.000, σήμερα να υπερβαίνουν μόλις τις 60.000 (εκ των οποίων το 1/4 είναι ηλικίας άνω των 65 ετών), ενώ άνω των 10.000 κατοικιών είναι κενές και πολλές έχουν εγκαταλειφθεί,

Ε. λαμβάνοντας υπόψη ότι η εν λόγω φυγή των κατοίκων από τη Βενετία συμβαδίζει με την εγκατάλειψή της από τις επιχειρήσεις και την εξασθένιση του παραγωγικού ιστού, που πλήττονται από τις δυσχέρειες και από το μεγαλύτερο κόστος της κινητικότητας στην πόλη αυτή, καθώς επίσης από την ακατάλληλη διαδικασία βιομηχανικής ανάπτυξης,

ΣΤ. λαμβάνοντας υπόψη ότι ο τουρισμός καθίσταται ο μόνος πόρος της Βενετίας και ότι ως εκ τούτου η πόλη κινδυνεύει να καταστεί «χώρος ιστορικών μνημείων» ο οποίος «καταναλώνεται» από τους τουρίστες και εγκαταλείπεται από τους κατοίκους της (ο αριθμός των τουριστών έχει υπερβεί τα 10 εκατομμύρια το χρόνο, 7 εκατομμύρια από τους οποίους μένουν στην πόλη μόνο από την ανατολή έως τη δύση του ηλίου),

Ζ. λαμβάνοντας υπόψη ότι έχουν πραγματοποιηθεί ορισμένες εμπεριστατωμένες μελέτες οι οποίες αποσκοπούν είτε στην αντιμετώπιση των προβλημάτων κινητικότητας στη Βενετία είτε στον περιορισμό του προβλήματος της πλημμυρίδας είτε για τη μείωση της κυκλοφορίας των μηχανοκινήτων σκαφών,

Η. λαμβάνοντας υπόψη ότι οι τοπικές αρχές δήλωσαν στην αντιπροσωπεία του Ευρωπαϊκού Κοινοβουλίου ότι η πολυπλοκότητα των προβλημάτων που έχουν να αντιμετωπίσουν στη Λιμνοθάλασσα της Βενετίας απαιτεί συμμετοχή των θεσμικών οργάνων της Ευρωπαϊκής Ένωσης,

Το Ευρωπαϊκό Κοινοβούλιο,

1. εκφράζει την ικανοποίησή του για το γεγονός ότι, για πρώτη φορά, η Επιτροπή κατήρτισε «σχέδιο πολεοδομικής δράσης» για να προωθηθεί η διατήρηση της Βενετίας, πλαίσιο στο οποίο η πόλη και η Λιμνοθάλασσά της μπορούν να μετατραπούν σε πραγματικό εργαστήριο ολοκληρωμένων πολιτικών για την προστασία του τόπου και την ενθάρρυνση κατάλληλων για την ανάκαμψη της καθημερινής ζωής βιώσιμων δραστηριοτήτων[semigr ]

2. εύχεται να παρακινήσει η ιδιαιτερότητα της Βενετίας την Επιτροπή, τις ιταλικές αρχές και την περιοχή του Βένετο να συμπεριλάβει το ιστορικό κέντρο της πόλης και τη Λιμνοθάλασσα στο νέο στόχο 2 των διαρθρωτικών ταμείων, ο οποίος περιλαμβάνει για πρώτη φορά παρεμβάσεις που προορίζονται για την αποκατάσταση της πόλης και επίσης εύχεται να επιτραπεί, κατά συνέπεια, η προώθηση των κρατικών ενισχύσεων, κατά παρέκκλιση των διατάξεων για τον ανταγωνισμό (άρθρο 92, παράγραφος 3 , στοιχείο γ) (μελλοντικό άρθρο 87, παράγραφος 3, στοιχείο γ)) της Συνθήκης ΕΚ)[semigr ]

3. ζητεί από την Επιτροπή να σταματήσει τις εξαιρέσεις των «κρατικών ενισχύσεων» όσον αφορά τις φορολογικές ελαφρύνσεις που παρέχει η ιταλική κυβέρνηση προς τις επιχειρήσεις που λειτουργούν στη Βενετία και στη λιμνοθάλασσα της Βενετίας, δεδομένου ότι οι επιχειρήσεις της δεν ανταγωνίζονται επί ίσοις όροις τις επιχειρήσεις που λειτουργούν στην ηπειρωτική χώρα και στις άλλες ευρωπαϊκές πόλεις[semigr ]

4. ζητεί από την ιταλική κυβέρνηση, σε συνεργασία με τις τοπικές και περιφερειακές αρχές και τηρώντας τους ισχύοντες κανονισμούς σε θέματα συμβάσεων ανάθεσης έργων και αδειών εκμετάλλευσης, να λάβει εγκαίρως αποφάσεις και να εφαρμόσει αποτελεσματικές λύσεις στις οποίες θα λαμβάνονται υπόψη οι νέες τεχνολογίες για τη βελτίωση της κινητικότητας εντός της πόλης της Βενετίας και την καλύτερη δυνατή λύση του προβλήματος της πλημμυρίδας, βάσει ολοκληρωμένου προγράμματος που θα αποσκοπεί στην οικολογική εξυγίανση της Λιμνοθάλασσας και της παραλίας, την ενίσχυση των θεμελίων της πόλης και τον καθαρισμό των καναλιών της[semigr ]

5. κρίνει ότι είναι πλέον κατεπείγον να αποφανθεί η ιταλική κυβέρνηση θετικά και οριστικά για το σχέδιο MOSE, το προσχέδιο του οποίου είχε ήδη υποβληθεί το 1970, λαμβάνοντας υπόψη τις πτυχές που αφορούν την επίπτωση στην ισορροπία του περιβάλλοντος και την απαραίτητη ανανέωση των υδάτων, καθώς επίσης την κίνηση του εμπορικού και βιομηχανικού λιμένα[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, καθώς και τις κυβερνήσεις και τα κοινοβούλια των κρατών μελών, την περιφέρεια του Βένετο και το Δήμο της Βενετίας.